Na temelju članka 4. stavka 1. Zakona o sprječavanju sukoba interesa (Narodne novine broj143/21) i članka 38. Statuta Općine Draž  („Službeni glasnik“ Općine Draž , broj 02/20,02/21) , Općinsko vijeće Općine Draž na svojoj 13. sjednici održanoj dana 27. listopada 2022.godine, donosi

KODEKS PONAŠANJA ČLANOVA OPĆINSKOG VIJEĆA OPĆINE DRAŽ 

I. OPĆE ODREDBE
Članak 1.
Ovim se Kodeksom uređuje sprječavanje sukoba interesa između privatnog i javnog interes u obnašanju dužnosti članova Općinskog  vijeća i članova radnih tijela Općinskog  vijeća, način praćenja primjene Kodeksa, tijela koja odlučuju o povredama Kodeksa te druga pitanja od značaja za sprječavanje sukoba interesa.
Članak 2.
(1) Svrha je Kodeksa jačanje integriteta, objektivnosti, nepristranosti i transparentnosti u obnašanju dužnosti članova Općinskog vijeća i članova radnih tijela Općinskog  vijeća, promicanje  etičnog ponašanja i vrijednosti koje se zasnivaju na temeljnim društvenim vrijednostima i široko prihvaćenim dobrim običajima te jačanje povjerenja građana  u nositelje vlasti na lokalnoj razini.
(2) Cilj je Kodeksa uspostava primjerene razine odgovornog ponašanja, korektnog odnosa i kulture dijaloga u obnašanju javne dužnosti, s naglaskom na savjesnost, časnost, poštenje, nepristranost, objektivnost i odgovornost u obavljanju dužnosti članova Općinskog vijeća i članova radnih tijela Općinskog vijeća. 
Članak 3.
(1) Odredbe ovog Kodeksa ponašanja članova Općinskog  vijeća i članova radnih tijela Općinskog  vijeća odnose se na članove predstavničkog tijela Općine Draž.
(2) Odredbe ovog Kodeksa iz glave II. Temeljna načelna djelovanja članka 5. točke 3.,4.,9., 10., 14., 16. i 17. odnose na sve osobe koje je predsjednik Općinskog  vijeća pozvao na sjednicu Općinskog vijeća.

Članak 4.
(1) U ovome Kodeksu pojedini pojmovi imaju sljedeće značenje:
1.  diskriminacija je svako postupanje kojim se neka osoba, izravno ili neizravno, stavlja ili bi mogla biti stavljena u nepovoljniji položaj od druge osobe u usporedivoj situaciji, na temelju rase, nacionalnoga ili socijalnog podrijetla, spola, spolnog opredjeljenja, dobi, jezika, vjere, političkoga ili drugog opredjeljenja, bračnog stanja, obiteljskih obveza, imovnog stanja, rođenja, društvenog položaja, članstva ili nečlanstva u političkoj stranci ili sindikatu, tjelesnih ili društvenih poteškoća, kao i na temelju privatnih odnosa sa službenikom ili dužnosnikom Općine Draž.
2. povezane osobe su bračni ili izvanbračni drug nositelja političke dužnosti, životni partner i neformalni životni partner, njegovi srodnici po krvi u uspravnoj lozi, braća i sestre, posvojitelj i posvojenik te ostale osobe koje se prema drugim osnovama i okolnostima opravdano mogu smatrati interesno povezanima s općinskim vijećnicima Općine Draž 
3. poslovni odnos odnosi se na ugovore o javnoj nabavi, kupoprodaji,  pravo služnosti, zakup, najam, koncesije i koncesijska odobrenja, potpore za zapošljavanje i poticanje gospodarstva, stipendije učenicima i studentima, sufinanciranje prava iz programa javnih potreba  i druge potpore koje se isplaćuje iz proračuna Općine Draž 
3. potencijalni sukob interesa je situacija kada privatni interes općinskih vijećnika  Općine Draž može utjecati na nepristranost općinskih vijećnika  Općine Draž u obavljanju njegove dužnosti
4. stvarni sukob interesa je situacija kada je privatni interes općinskih  vijećnika  Općine Draž utjecao ili se osnovano može smatrati da je utjecao na nepristranost općinskih  vijećnika  Općine Draž 
4.  uznemiravanje je svako neprimjereno ponašanje prema drugoj osobi koja ima za cilj ili koja stvarno predstavlja povredu osobnog dostojanstva, ometa obavljanje poslova, kao i svaki čin, verbalni, neverbalni ili tjelesni te stvaranje ili pridonošenje stvaranju neugodnih ili neprijateljskih radnih ili drugih okolnosti koje drugu osobu zastrašuju, vrijeđaju ili ponižavaju, kao i pritisak na osobu koja je odbila uznemiravanje ili spolno uznemiravanje ili ga je prijavila, uključujući spolno uznemiravanje.
(2) Izrazi koji se koriste u ovom Kodeksu, a imaju rodni značenje odnose se jednako na muški i ženski rod.

II. TEMELJNA NAČELA DJELOVANJA
Članak 5.
Općinski  vijećnici  Općine Draž moraju se u obavljanju javnih dužnosti pridržavati sljedećih temeljnih načela:
1. zakonitosti i zaštite javnog interesa
2. odanosti lokalnoj zajednici te dužnosti očuvanja i razvijanja povjerenja građana u nositelje političkih dužnosti i institucije gradske vlasti u kojima djeluju
3. poštovanja integriteta i dostojanstva osobe, zabrane diskriminacije i povlašćivanja te zabrane uznemiravanja
4. čestitosti i poštenja te izuzetosti iz situacije u kojoj postoji mogućnost sukoba interesa
5. zabrane zlouporabe ovlasti, zabrane korištenja dužnosti za osobni probitak ili probitak povezane osobe, zabrane korištenja autoriteta dužnosti u obavljanju privatnih poslova, zabrane traženja ili primanja darova radi povoljnog rješavanja pojedine stvari te zabrane davanja obećanja izvan propisanih ovlasti
6. konstruktivnog pridonošenja rješavanju javnih pitanja
7.  javnosti rada i dostupnosti građanima
8. poštovanja posebne javne uloge koju mediji imaju u demokratskom društvu te aktivne i ne diskriminirajuće suradnje s medijima koji prate rad tijela gradske vlasti
9. zabrane svjesnog iznošenja neistina
10. iznošenja službenih stavova u skladu s ovlastima
11. pridržavanja pravila rada tijela u koje su izabrani, odnosno imenovani
12. aktivnog sudjelovanja u radu tijela u koje su izabrani, odnosno imenovani
13. razvijanja vlastite upućenosti o odlukama u čijem donošenju sudjeluju, korištenjem relevantnih izvora informacija, trajnim usavršavanjem i na druge načine
14. prihvaćanja dobrih običaja parlamentarizma te primjerenog komuniciranja, uključujući zabranu uvredljivog govora;
15.  odnosa prema službenicima i namještenicima Jedinstvenog upravnog odjela  koji se temelji na propisanim pravima, obvezama i odgovornostima obiju strana, isključujući pritom svaki oblik političkog pritiska na upravu koji se u demokratskim društvima smatra neprihvatljivim (primjerice, davanje naloga za protupropisnog postupanja, najava smjena slijedom promjene vlasti i slično)
16. redovitog puta komuniciranja sa službenicima i namještenicima, što uključuje pribavljanje službenih informacija ili obavljanje službenih poslova, putem njihovih pretpostavljenih
17. osobne odgovornosti za svoje postupke.

Članak 6.
(1) Od općinskih  vijećnika  Općine Draž se očekuje poštovanje pravnih propisa i procedura koji se tiču njihovih obveza kao nositelja političkih dužnosti.
(2) Od općinskih  vijećnika  Općine Draž se očekuje da odgovorno i savjesno ispunjavaju   obveze koje proizlaze iz političke dužnosti koju obavljaju.

Članak 7.
Građani imaju pravo biti upoznati s ponašanjem općinskih  vijećnika  Općine Draž koje je u vezi s obnašanjem javne dužnosti.

III. ZABRANJENA DJELOVANJA OPĆINSKIH  VIJEĆNIKA  OPĆINE DRAŽ

Članak 8.
Općinskim  vijećnicima  Općine Draž zabranjeno je tražiti, prihvatiti ili primiti vrijednost ili uslugu radi predlaganja donošenja odluke na Općinskom  vijeću ili za glasovanje o odluci na sjednici Općinskog  vijeća ili sjednici radnog tijela Općinskog vijeća.

Članak 9.
Općinskim  vijećnicima  Općine Draž  zabranjeno je ostvariti ili dobiti pravo ako se krši načelo jednakosti pred zakonom.

U obnašanju javne dužnosti , općinski vijećnik Općine Draž , ne smije svoj privatni interes stavljati ispred javnog interesa.

Članak 10.
Općinskim  vijećnicima  Općine Draž  zabranjeno je utjecati na donošenje odluke radnog tijela Općinskog  vijeća ili odluke Općinskog  vijeća radi osobnog probitka ili probitka povezane osobe. 

IV. NESUDJELOVANJE U ODLUČIVANJU

Članak 11.
Općinski  vijećnik  Općine Draž je obvezan izuzeti se od sudjelovanja u donošenju odluke koja utječe na njegov poslovni interes ili poslovni interes s njim povezane osobe.

V. TIJELA ZA PRAĆENJE PRIMJENE KODEKSA

Članak 12.
(1) Primjenu Kodeksa prate Odbor i Vijeće časti.
(2) Odbor čine predsjednik i dva člana, a Vijeće časti predsjednik i četiri člana.
(3) Predsjednika i članove Odbora i Vijeće časti imenuje i razrješuje Općinsko vijeće. Mandat predsjednika i članova Etičkog odbora i Vijeća časti traje do isteka mandata članova Općinskog  vijeća.

Članak 13.
(1) Predsjednik Odbora imenuje se iz reda osoba nedvojbenoga javnog ugleda u lokalnoj zajednici. Predsjednik Odbora ne može biti općinski vijećnik, niti član političke stranke, odnosno kandidat nezavisne liste zastupljene u Općinskom vijeću.
(2) Članovi Odbora imenuju se iz reda vijećnika Općinskog vijeća, jedan član iz vlasti i jedan iz oporbe.

Članak 14.
(1) Predsjednik i članovi Vijeća časti imenuje se iz reda osoba nedvojbenoga javnog ugleda u lokalnoj zajednici. 
(2) Predsjednik Vijeća časti i članovi ne mogu biti općinski  vijećnici  Općine Draž, niti član političke stranke, odnosno kandidat nezavisne liste zastupljene u Općinskom vijeću. 

Članak 15.
(1) Odbor pokreće postupak na vlastitu inicijativu, po prijavi člana Općinskog vijeća, člana radnog tijela Općinskog vijeća, radnog tijela Općinskog vijeća, općinskog načelnika i zamjenika općinskog načelnika iz reda pripadnika mađarske nacionalne manjine, službenika Jedinstvenog upravnog odjela  ili po prijavi građana.
(2) Pisana prijava sadrži ime i prezime prijavitelja, ime i prezime općinskog  vijećnika   Općine Draž koji se prijavljuje za povredu odredaba Kodeksa uz navođenje odredbe Kodeksa koja je povrijeđena. Odbor ne postupa po anonimnim prijavama.
(3) Odbor može od podnositelja prijave zatražiti dopunu prijave odnosno dodatna pojašnjenja i očitovanja.
Članak 16.
(1) Odbor  obavještava općinskog  vijećnika Općine Draž protiv kojeg je podnesena prijava i poziva ga da u roku od 15 dana od dana primitka obavijesti Odbora dostavi pisana očitovanja o iznesenim činjenicama i okolnostima u prijavi.
(2) Ako općinski  vijećnik  Općine Draž ne dostavi pisano očitovanje Odbor nastavlja s vođenjem postupka po prijavi.
(3) Odbor donosi odluke na sjednici većinom glasova.

Članak 17.
(1) Odbor u roku od 60 dana od zaprimanja prijave predlaže Općinskom vijeću donošenje odluke po zaprimljenoj prijavi.
(2) Ako je prijava podnesena protiv člana Odbora, taj član ne sudjeluje u postupku po prijavi i u  odlučivanju.

Članak 18.
(1) Za povredu odredaba Kodeksa Općinsko vijeće može izreći opomenu, dati upozorenje ili preporuku općinskom vijećniku  Općine Draž za otklanjanje uzroka postojanja sukoba interesa odnosno za usklađivanje načina djelovanja nositelja političke dužnosti s odredbama Kodeksa.
(2) Protiv odluke Općinskog vijeća općinski  vijećnik  Općine Draž može u roku od 8 dana od dana primitka odluke podnijeti prigovor Vijeću časti.

Članak 19.
(1) Vijeće časti donosi odluku na sjednici većinom glasova svih članova u roku od 15 dana od dana podnesenog prigovora.
(2) Vijeće časti može odbiti prigovor i potvrditi odluku Općinskog  vijeća ili uvažiti prigovor i preinačiti ili poništiti odluku Općinskog vijeća.


Članak 20.
(1) Na način rada Odbora i Vijeće časti primjenjuju se odredbe odluke o osnivanju i načinu rada radnih tijela Općinskog vijeća Općine Draž.
(2) Predsjednik i članovi Odbora i Vijeća časti ostvaruju pravo na naknadu za rad i druga primanja sukladno odluci o naknadi i drugim primanjima članova Općinskog vijeća i radnih tijela Općinskog  vijeća.

Članak 21.
Odluke Odbora i Vijeća časti objavljuju se u „Službenom glasniku“ Općine Draž i na mrežnoj stranici Općine Draž.  


VI.  ZAVRŠNE ODREDBE
Članak 22.
Stupanjem na snagu ovog Kodeksa ponašanja , prestaje važiti Etički kodeks nositelja političkih dužnosti u Općini Draž KLASA: 024-02/22-01/04, URBROJ: 2158-15-01-22-01 od 31. svibnja 2022. godine.

Članak 23. 
Ovaj Kodeks stupa na snagu osmog dana nakon objave u „Službenom glasniku“ Općine Draž . 



KLASA: 024-02/22-01/04
URBROJ: 2158-15-01-22-04
Draž, 27. listopada 2022. godine

                                  PREDSJEDNICA  
                             OPĆINSKOG  VIJEĆA
                                 Eva Balatinac, prof. 



